מילפלר

מִילפֿלֶר (מצרפתית: Mille-fleurs, "אלף פרחים", באנגלית ובשפות רבות אחרות: Millefleur) הוא סגנון עיטורים שבו שימשו משטחי פרחים ועלים כרקע לנושא המרכזי בטפטין ארוגים, בעיקר אלה שנוצרו בשלהי המאה ה-15 ובמאה ה-16 בצרפת ובארצות השפלה. הסגנון נקרא בשם זה בשל הצורות המורכבות והמרובות של פרחים ועלים המייחדות אותו. על רקע "אלף הפרחים", שבהם נחבאים לעתים ציפורים ובעלי חיים, הוצג מוטיב מרכזי, כגון שלט אצולה או מחזה, הן חילוני והן דתי-אלגורי. 

גן פרחים משמש במערכת הסמלים הנוצרית כסממן היכר לבתוליה הנצחיים של מרים אם ישו, המשולה ל"גן נעול"  (שיר השירים ד' 12).

סדרות השטיחים "הגבירה והחד-קרן"  ו"ציד החד-קרן" הן הבולטות ביצירות שנעשו בסגנון מילפלר.

עיצובי ערבסקה שונים מאלה בסגנון מילפלר שבהם כל פרט ופרט מעוצב בנפרד ובמערך לא סדיר. עיטורי מילפלר שונים גם מעיטורי השוליים הצמחיים בכתבי יד מימי הביניים, שאינם גודשים את מלוא דפיהם. סגנון דומה למילפלר האירופי מאפיין שטיחים הודיים מן השנים 1650–1800. עיטורים נוסח מילפלר זכו לתחייה באנגליה במאה ה-19 בעיצובי האריגים והטפטים של ויליאם מוריס, מאבות תנועת האמנויות והאומנויות שנודע בדבֵקותו במורשת תרבויות ימי הביניים. 

המונח מילפיורי (Millefiori) באיטלקית מציין גם עבודות פסיפס וזכוכית צבעונין גדושות דגמי פרחים וצמחים.

קישורים חיצוניים

	Souchal, Geneviève (ed.), [https://www.metmuseum.org/art/metpublications/Masterpieces_of_Tapestry_from_the_Fourteenth_to_the_Sixteenth_Century Masterpieces of Tapestry from the Fourteenth to the Sixteenth Century: An Exhibition at the Metropolitan Museum of Art], 1974
  Cavallo, Adolph S., [https://www.metmuseum.org/art/metpublications/Medieval%20Tapestries%20in%20The%20Metropolitan%20Museum%20of%20Art Medieval Tapestries in the Metropolitan Museum of Art], Metropolitan Museum of Art, 1993
  Walker, Daniel, Flowers underfoot: Indian carpets of the Mughal era, Metropolitan Museum of Art, 1997  

אמנות טקסטיל
טפטינים
איקונוגרפיה נוצרית